CELEX: 32013D0783
Language: sk
Date: 2013-12-18 00:00:00
Title: 2013/783/EÚ: Vykonávacie rozhodnutie Komisie z  18. decembra 2013 , ktorým sa určuje, že dočasné pozastavenie preferenčného cla stanoveného na základe stabilizačného mechanizmu pre banány v rámci Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej nie je vhodné pre dovoz banánov s pôvodom v Peru za rok 2013

20.12.2013   
            
            
               SK
            
            
               Úradný vestník Európskej únie
            
            
               L 346/73
            
         VYKONÁVACIE ROZHODNUTIE KOMISIE
   z 18. decembra 2013,
   ktorým sa určuje, že dočasné pozastavenie preferenčného cla stanoveného na základe stabilizačného mechanizmu pre banány v rámci Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej nie je vhodné pre dovoz banánov s pôvodom v Peru za rok 2013
   (2013/783/EÚ)
   EURÓPSKA KOMISIA,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 19/2013 z 15. januára 2013, ktorým sa vykonáva bilaterálna ochranná doložka a stabilizačný mechanizmus v súvislosti s banánmi, stanovené v Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej (1), a najmä na jeho článok 15,
   keďže:
   
               (1)
            
            
               Dohodou o obchode medzi Európskou úniou a jej členskými štátmi na jednej strane a Kolumbiou a Peru na strane druhej bol zavedený stabilizačný mechanizmus pre banány, ktorý dočasne nadobudol účinnosť vo vzťahu ku Kolumbii 1. augusta 2013 a vo vzťahu k Peru 1. marca 2013.
            
         
               (2)
            
            
               Podľa tohto mechanizmu a podľa článku 15 ods. 2 nariadenia (EÚ) č. 19/2013, ak sa prekročí stanovený spúšťací objem dovozu čerstvých banánov (položka 0803 90 10 kombinovanej nomenklatúry Európskej únie) z Kolumbie alebo Peru, Komisia prijme vykonávací akt, ktorým môže buď dočasne pozastaviť preferenčné clo uplatňované na dovoz banánov z Kolumbie alebo Peru, alebo určiť, že takéto pozastavenie nie je vhodné.
            
         
               (3)
            
            
               Rozhodnutie Komisie sa prijme v súlade s článkom 8 nariadenia Európskeho parlamentu a Rady (EÚ) č. 182/2011 (2), v spojení s jeho článkom 4.
            
         
               (4)
            
            
               V novembri 2013 sa ukázalo, že dovoz čerstvých banánov s pôvodom v Peru do Európskej únie prekročil prah stanovený v uvedenej dohode o obchode.
            
         
               (5)
            
            
               V tejto súvislosti Komisia v zmysle článku 15 ods. 3 nariadenia (EÚ) č. 19/2013 preskúmala vplyv tohto dovozu na situáciu na trhu banánov v Európskej únii, pričom brala do úvahy okrem iného účinok príslušného dovozu na úroveň cien v Únii, vývoj dovozu z iných zdrojov, ako aj celkovú stabilitu trhu Únie.
            
         
               (6)
            
            
               Dovoz čerstvých banánov z Peru predstavoval iba 1,8 % celkového dovozu čerstvých banánov do Európskej únie v období október 2012 – september 2013 (podľa Eurostatu).
            
         
               (7)
            
            
               Dovoz čerstvých banánov z ostatných tradičných dovozných krajín, konkrétne Kolumbie, Kostariky a Panamy, zostal do značnej miery pod prahovými hodnotami stanovenými pre ne v rámci porovnateľného stabilizačného mechanizmu a v posledných troch rokoch sledoval rovnaký trend a jednotkové hodnoty.
            
         
               (8)
            
            
               Priemerná veľkoobchodná cena banánov na trhu Únie v novembri 2013 (0,99 EUR/kg) nezaznamenala výraznejšie zmeny v porovnaní s priemernými cenami banánov v predchádzajúcich mesiacoch.
            
         
               (9)
            
            
               Okrem toho neexistuje náznak, že by stabilita trhu Únie bola narušená dovozom čerstvých banánov z Peru nad vymedzený ročný spúšťací objem, ani dôkaz, že by to bolo malo výrazný vplyv na situáciu producentov EÚ.
            
         
               (10)
            
            
               Na základe uvedeného preskúmania Komisia dospela k záveru, že pozastavenie preferenčného cla na dovoz banánov s pôvodom v Peru nie je vhodné. Komisia bude naďalej dôkladne monitorovať dovoz banánov z Peru,
            
         PRIJALA TOTO ROZHODNUTIE:
   Článok 1
   Dočasné pozastavenie preferenčného cla na dovoz čerstvých banánov položky 0803 90 10 kombinovanej nomenklatúry Európskej únie s pôvodom v Peru v priebehu roku 2013 nie je vhodné.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      V Bruseli 18. decembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 17, 19.1.2013, s. 1.
   
      (2)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).